Minister verdedig Zuma: ‘Almal sê dom goed’Angie Motshekga. Foto: DOC “Indien president Jacob Zuma byvoorbeeld sê jong vroue moet trou, moet ons nie ŉ groot ding daarvan maak nie,” het Motshekga gesê. Sy het reageer op die Kommissie vir Geslagsgelykheid se bevinding nadat ŉ klag van seksisme in 2012 teen Zuma ingedien is omdat hy gesê het vroue moet trou en kinders kry. Zuma is onskuldig bevind, aangesien daar nie konteks was rakende sy uitlatings nie, maar is gewaarsku om in die toekoms sy woorde te tel. Zuma het ook gesê dit is ŉ probleem dat mense verkies om enkellopend te wees. Motshekga het gesê vroue het ŉ keuse oor hoe hulle hul lewens lei, maar dat hulle nie oorsensitief moet wees nie. Volgens haar is daar niks fout daarmee om oor die vreugdes van huwelike en kinders te praat nie. Sy het wel gesê vroue moenie onder druk geplaas word nie. Motshekga het gesê sy dink ŉ waarskuwing is genoeg vir Zuma. “Hy is net ŉ mens. Hy mag dalk die president wees, maar ons almal sê dom goed. Hy is net ŉ mens en dit moet nie ŉ weerkaatsing wees van hoe hy vroue behandel nie, want hy het absolute respek vir vroue soos ek wat saam met hom werk. Ek voel regtig die president behandel ons met respek,” het Motshekga volgens Beeld gesê.